stanford-oval/wikipedia huggingface dataset:
John Bettis

John Bettis (s. 24. lokakuuta 1946 Long Beach) on yhdysvaltalainen populaarimusiikin sanoittaja. Hän työskenteli The Carpentersin kanssa vuodesta 1969 lähtien ja sanoitti useat lauluduon hiteistä, mukaan lukien ”Top of the World”, ”Goodbye to Love” ja ”Only Yesterday”.
Bettis on yltänyt sanoittamillaan kappaleilla top 10 -listalle sekä pop-, soul- että countrymusiikissa ja hänen lauluistaan on myyty yhteensä yli 250 miljoonaa äänitettä. Hänen sanoittamiinsa hitteihin kuuluvat The Pointer Sistersin ”Slow Hand” (1981), Michael Jacksonin ”Human Nature” (1983) ja Madonnan ”Crazy for You” (1985).
Bettis on palkittu Emmyllä kahdesti: vuonna 1988 kesäolympialaisten tunnuskappaleesta ”One Moment in Time” ja vuonna 2003 kappaleesta ”Where Is the Hope”. Hänen Kummisetä osa III -elokuvaan sanoittamansa kappale ”Promise Me You’ll Remember” oli ehdolla Oscar-palkinnon saajaksi.
John Bettis valittiin vuonna 2011 Songwriters Hall of Fameen.
Jeesus Siirakin poika

Jeesus Siirakin poika oli Jerusalemista kotoisin oleva juutalainen kirjanoppinut, joka eli toisen vuosisadan alussa ennen ajanlaskun alkua. Hänet tunnetaan Sirakin kirjan kirjoittajana.
Tausta

Hänen henkilöstään tiedetään varsin vähän. Katolisten lähteiden mukaan hänen etunimensä oli Jeesus, Sirakin kirjan kreikankielisessä prologissa Iesous. Hänen sukunimensä oli Ben Sira ("Siran poika"), mikä käy ilmi kirjan hepreankielisistä teksteistä. Kirjan kreikan- ja latinankieliset vanhat versiot viittaavat häneen myös "Jerusalemin miehenä", jonka mukaan hänen tiedetään ainakin asuneen, ellei olleen jopa syntyisin, Jerusalemista. Hän oli eräänlainen filosofinen elämän tarkkailija ja hän itse kertoo hankkineensa tietämyksensä matkustelemalla runsaasti. Hänen sanotaan myös olleen Eleaserin pojanpoika, hänen isänsä nimi on todennäköisesti ollut Simon, ja ben Sira-nimi on ollut koko suvun kantanimi.
Joissakin lähteissä hänen on sanottu myös olleen papillista sukua, mikä on todennäköisesti johtunut kirjoitusvirheestä. Hän ei myöskään ole ollut itse rabbi eikä lääkäri, vaikka niinkin on väitetty. Hänen on myös sanottu olleen säännöllisesti kuolemanvaarassa. Ainut varma tieto on, että hän oli aikansa mittapuun mukaan korkeasti oppinut henkilö.
Elinajan ajoittaminen

Hänen elinaikansa on ajoitettu kahden tiedon perusteella. Sirakin kirjan kreikankielisessä esipuheessa Jeesus Siirakin pojan pojanpojan kerrotaan saapuneen Egyptiin kuningas Euergetes Basileoksen kolmantenakymmenentenä kahdeksantena vuotena, jonka jälkeen hän oli kääntänyt isoisänsä teoksen kreikaksi. Historia tuntee kaksi Egyptin hallitsijaa, joilla oli lisänimi Euergetes: Ptolemaios III Euergetes ja Ptolemaios VIII Euergetes II (Fyskon). Koska Ptolemaios III hallitsi vain 25 vuotta, hallitsijan täytyy olla Ptolemaios VIII. Tällöin  pojanpojan voidaan sanoa saapuneen Egyptiin vuonna 132 eaa. ja hänen isoisänsä on todennäköisesti elänyt 40–60 vuotta aiemmin (n. 190 eaa.–170 eaa.). Toinen tieto on peräisin itse kirjasta. Kirjoittaja viittaa kunnioittaen ylipappi Simonin, Oniaan pojan, toimiin sanoen jopa siunauksen kyseiselle henkilölle kirjassa, minkä perusteella kirjoittajan arvellaan olleen hänen aikalaisensa. Juutalainen historia tuntee edelleen kaksi Simon-nimistä ylipappia, jotka ovat olleet Oniaan poikia. Simon I oli asemassaan Ptolemaios I Soterin aikana, noin 300 eaa.. Simon II puolestaan eli noin vuonna 200 eaa., minkä perusteella kirjan kirjoittajan on katsottu eläneen toisen vuosisadan alussa ennen ajanlaskun alkua.
Jeesus Siirakin kirjan kuvitusta.
Johannes-passio (Gubaidulina)

Johannes-passio on Sofija Gubaidulinan sävellys vuodelta 2000. Se on sävelletty sopraanolle, tenorille, baritonille, bassolle, kahdelle sekakuorolle, uruille ja suurelle orkesterille. Sävellys syntyi, kun Helmuth Rillingin johtama Stuttgartin kansainvälinen Bach-akatemia esitti muutamille säveltäjille  sävellyskutsun J. S. Bachin muistamiseksi perustetun Passion 2000 -hankkeen puitteissa. Teos on venäjänkielinen.
Gubaidulina sanoo, että Johannes-passio ei ole kirkollinen mutta kylläkin uskonnollinen ja liittyy ortodoksiseen perinteeseen. Se on perusluonteeltaan eeppinen, ei draamallinen, toisin kuin Bachin passio.
International Baccalaureate

International Baccalaureate (IB) on neljän koulutusohjelman ryhmä, jota hallinnoi kansainvälinen järjestö International Baccalaureate Organization (IBO). Ohjelmat ovat:
IB Primary Years Programme (PYP), 3–12-vuotiaille, Suomessa alakouluikäisille
IB Middle Years Programme (MYP), 11–16-vuotiaille
IB Diploma Programme (ns. IB-lukio), 16–19-vuotiaille
IB Career-related Programme (CP), 16–19-vuotiaille
Ohjelmat perustuvat erilaisiin koulutusjärjestelmiin eri puolilta maailmaa, ja ne pyrkivät olemaan kulttuurillisesti neutraaleja kansainvälisiä järjestelmiä. IB suunniteltiin alun perin diplomaattien lasten koulutuksen yhdenmukaistamiseksi, mutta nykyään IB-koulua käyvät monet muutkin. Suomessa ohjelmia opettaa yhteensä 15 koulua.
IB:n viitekehyksistä vastaa Sveitsissä Geneven naapurikaupungissa Le Grand-Saconnex’ssa päämajaansa pitävä IBO, ja ylioppilastutkintolautakunta sijaitsee Cardiffissa Walesissa. IBO toimii maailmalla useammalla kielellä: englanniksi, ranskaksi ja espanjaksi, joista Suomessa on käytössä englanti. Vieraasta opetuskielestä huolimatta IB ei ole kielikoulu – itse asiassa kielten osuus opetuksesta ja varsinkin arvioinnista on vähäinen verrattuna suomalaiseen ylioppilastutkintoon.
Historia

International Baccalaureate Organization (IBO) perustettiin vuonna 1968 skotlantilaisen opettajan Alec Petersonin aloitteesta. Peterson oli jo pitkään toiminut kansainvälisen koulutuksen puolestapuhujana: jo 1950-luvulla hän perusti kansainvälisen lukioluokan Doverin lukioon Englannissa. Vuonna 1966 hänet nimitettiin International Schools Examination Syndicate -järjestön johtoon, josta kaksi vuotta myöhemmin tuli IBO.
Peterson toimi IBO:n pääsihteerinä vuoteen 1977, ja pääsihteeriaikanaan hänen sanotaan luoneen lähes koko IBO:n toimintaperiaatteen omien liberaalien ja humanististen näkemystensä mukaiseksi. Petersonin mukaan koulutuksen tarkoitus oli kannustaa kriittiseen ajatteluun ennemmin kuin asioiden ulkoaopetteluun. Tämä näkyy vahvasti IB-ohjelmien rakenteessa.
IBO:n ainoa ohjelma oli Diploma Programme aina vuoteen 1994 asti, jolloin Middle Years Programme (MYP) perustettiin. Tätä seurasi kolme vuotta myöhemmin Primary Years Programme (PYP), minkä jälkeen IBO pystyi tarjoamaan koulutusta kaikilla yliopistoa edeltävillä tasoilla. Career-related Programme (CP) otettiin käyttöön vuonna 2012 27:ssä koulussa nimellä Career Certificate, mutta ohjelmaa sai alkunsa suomalaispilotista vuonna 2006. Ohjelman nimi muutettiin nykyiseen vuonna 2014.
Toukokuussa vuonna 2023 maailmassa oli yhteensä 5 600 IB-ohjelmia tarjoavaa koulua 159 maassa. Valtaosa niistä tarjoaa IBO:n vanhinta ja tunnetuinta ohjelmaa IB Diploma Programmea.
Suomeen IB-ohjelman toi ensimmäisenä Helsingin Suomalainen Yhteiskoulu, jonka ensimmäinen IB-luokka valmistui vuoden 1993 keväällä.
IB Primary Years Programme

Primary Years Programme (PYP) on 3–12-vuotiaille tarkoitettu ohjelma, joka perustuu tutkivaan lähestymistapaan. PYP on viitekehys, ja siihen voi sisältää koulukohtaisen opetussuunnitelman. Toisin kuin muihin IBO:n ohjelmiin, PYP-ohjelmaan ei kuulu standardisoitua arviointijärjestelmää.
Suomessa ohjelmaa hyödyntävät International School of Helsinki, Oulun kansainvälinen koulu,  ja Ressun peruskoulu.
IB Middle Years Programme

Middle Years Programme (MYP) on tarkoitettu 11–16-vuotiaille oppilaille, ja se vastaa lähinnä Suomen yläastetta. Opetussuunnitelma on jaettu kahdeksaan kategoriaan, joita ovat A-kieli (yleensä äidinkieli), vieraat kielet, yhteiskuntatieteet, luonnontieteet, matematiikka, taiteet, liikunta sekä tekniikka. Yksittäisillä kouluilla on kuitenkin mahdollisuus opettaa myös muita tärkeiksi kokemiaan aineita ja muokata joitakin arviointikriteereitä mielensä mukaisiksi.
MYP perustettiin 1994. Suomessa ohjelmaa opettavat International School of Helsinki, Oulun kansainvälinen koulu, Espoo International School, ja Ressun peruskoulu.
IB Diploma Programme

Diploma Programme (”IB-lukio”) on kaksivuotinen opetusohjelma, jonka tarkoitus on valmistaa opiskelijoita yliopisto-opiskeluun. Se vastaa siis lähinnä Suomen lukiota. IB-lukioiden taso on usein korkea. Suomalaisissa kouluissa IB-tutkinto opetetaan äidinkieltä ja vieraita kieliä lukuun ottamatta kokonaan englanniksi. IB-lukio on luokallinen, eikä ohjelmasta Suomessa voi valita vain yksittäisiä kursseja.
Varsinainen Diploma Programme kestää kaksi vuotta, joita ennen suomalaisissa kouluissa käydään kansallisen lukion ensimmäistä vuosikurssia vastaava Pre-IB-luokka (myös Pre-DP). Pre-IB:n aikana suoritetaan useissa kouluissa toisen kotimaisen kielen kurssi kokonaisuudessaan, jolloin varsinaisen IB-lukion aikana voi keskittyä itse opetusohjelmaan. IB:n opetusohjelmaan ei Suomen IB-kouluissa sisälly koululiikuntaa.
Diploma Programme -ohjelman aikana aineita opiskellaan usein syventävämmin kuin tavallisissa lukioissa, ja niitä voi valita vähemmän. Ohjelmaan kuuluu pakollisena kuusi kirjoitettavaa ainetta, joista vähintään kolmea opiskellaan Higher Level (HL) -tasolla sekä kolmea muuta Standard Level (SL) -tasolla.
IB Diploma Programme > Opetussuunnitelma

Diploma Programmen (DP) opetussuunnitelma koostuu kuudesta kurssista, jotka valitaan kuudesta eri aineryhmästä, sekä kolmesta muusta vaatimuksesta. Näitä ovat 4 000 sanan Extended Essay (EE) -tutkielma vapaasti valittavasta aiheesta, kurssi tiedonteoriasta (Theory of Knowledge, TOK), ja CAS-ohjelma, jossa liikunta-, taide-, tai vapaaehtoistyöharrastukset merkitään suorituksiksi. Aineita voi valita joko Higher Level (HL) -tasolla (joka vastaa yhteensä 240 oppituntia kahden vuoden aikana) tai Standard Level (SL) -tasolla (150 oppituntia).
Aineiden arvosanat annetaan asteikolla yhdestä seitsemään, ja EE:stä ja TOK:sta voi saada yhteensä kolme lisäpistettä. Opiskelun päätyttyä saatavan IB-diplomin pistemäärä voi tällöin olla maksimissaan 45, ja alin hyväksytty pistemäärä on 24. Läpäisyn minimivaatimuksena on kuitenkin yhteensä vähintään 12 pistettä HL-aineista, eikä huonompaa arvosanaa kuin 4 mistään HL-aineesta. Huonomman arvosanan voi tosin korvata hyvällä arvosanalla jostakin toisesta HL-aineesta. Pääosan arvosanoista muodostavat toisen vuoden keväällä pidettävät kirjalliset ja suulliset kokeet, mutta myös kahden vuoden aikana tehdyistä töistä osa huomioidaan tutkintoarvosanoissa.
IB Diploma Programme > Opetussuunnitelma > Aineet

Aineet jaetaan kuuteen ryhmään, joista jokaisesta on valittava vähintään yksi. IB-lukiossa on mahdollista opiskella myös seitsemää (tai jopa kahdeksaa tai yhdeksää) ainetta, mutta kuusi ainetta on vähimmäismäärä. Aineryhmät ovat:
A1-kieli – Oppilaan paras kieli, yleensä äidinkieli. Suomen IB-lukioissa opetetaan äidinkielenä suomea, ruotsia ja englantia HL- ja SL-tasoilla. Muita kieliä voi valita itseopiskeltavaksi vain SL-tasolla. A1-kielen opetusohjelma koostuu lähes yksinomaan kirjallisuusanalyysista.
Vieras kieli – Toinen opiskeltava kieli, jonka voi valita joko A2-, B- tai ab initio -tasolla. A2-taso vastaa äidinkielen tasoa, ja se keskittyy lähinnä kirjallisuuteen ja kulttuuriin. B-taso on lähinnä suomalaisen lukion tason kielenopiskelua, ja ab initio -tasolla kieltä opiskellaan aivan alkeista asti. Suurin osa suomalaisista IB-lukiolaisista opiskelee vieraana kielenä ainoastaan englantia, mutta vaihtoehtoina on esimerkiksi ranska, espanja ja saksa.
Yksilöt ja yhteisöt – Ihmis- ja yhteiskuntatieteet, koulusta riippuen esimerkiksi maantiede, taloustiede, historia, psykologia ja filosofia, sekä ESS (Environmental systems and societies).
Kokeelliset tieteet – Luonnontieteet, kuten fysiikka, kemia ja biologia. Suomalaisissa IB-lukioissa on mahdollisuus valita tästä ryhmästä kolme ainetta kolmannen ryhmän aineiden sijaan. Merkittävä tavoite kokeellisissa tieteissä on se, että 25 % opetusajasta käytetään laboratoriossa.
Matematiikka – Matematiikkaa voi IB-lukiossa opiskella neljällä tasolla: Mathematics Applications and Interpretations SL (vastaa lähinnä tavallisen lukion lyhyttä matematiikkaa), Mathematics Applications and Interpretations HL, Mathematics Analysis and Approaches  SL (hieman pitkää matematiikkaa "lyhyempi"), Mathematics Analysis and Approaches HL (osittain yliopistotason matematiikkaa).
Taideaineet ja valinnaiset – Tähän ryhmään kuuluvat taiteet (esimerkiksi kuvataide, musiikki ja draama). Vaihtoehtoisesti tämän ryhmän tilalle voi valita minkä tahansa aineen mistä tahansa muusta ryhmästä. Suomessa useimmat IB-lukiot eivät opeta taideaineita.
Toisen kotimaisen kielen kurssi ei kuulu IB:n opetusohjelmaan, mutta sen voi suorittaa ensimmäisenä vuonna Pre-IB:ssa tai myös IB:n ohessa.
IB Diploma Programme > Opetussuunnitelma > Muut vaatimukset

Muita IB-diplomin saamiseksi pakollisia vaatimuksia ovat:
Creativity, Activity, Service (CAS) – 150 tunnin vapaaehtoistoimintaohjelma, johon kuuluu elementteinä luova toiminta, liikunta ja yhteiskuntapalvelu. Käytännössä jokaista osa-aluetta vaaditaan noin 50 tuntia. CAS-ohjelman suorittaminen on täysin oppilaan vastuulla eikä sitä tehdä kouluajalla.
Theory of Knowledge (TOK) on kriittiseen ajatteluun harjaannuttava, pääosin keskustelumuotoinen kurssi, jossa pohditaan tiedon, moraalin, politiikan ja taiteen peruskysymyksiä. Näitä aihepiirejä tarkastellaan myös filosofian tai epistemologian kannalta. Kurssin arviointi perustuu oppilaan kirjoittamaan 1 200–1 600 sanan esseeseen sekä esitelmään.
Extended Essay (EE) on opiskelijan suunnittelema ja toteuttama 4 000 sanan tutkielma jostakin IB-oppiaineesta. Aihe ja oppiaine ovat oppilaan vapaasti valittavissa, eikä oppiaineen välttämättä tarvitse olla sellainen, jonka oppilas kirjoittaa loppukokeissa. EE:n ohjaajana on yleensä kyseisen oppiaineen opettaja. Tavallisesti kaikissa kokeellisissa ja yhteiskuntatieteissä arvostetaan tieteellisiä kokeita tai tiedonkeruuta: kemiassa on tehtävä kemiallisia kokeita, historiassa haastatteluja, jne.
TOK:sta ja EE:stä saadut arvosanat voivat antaa oppilaalle yhteensä kolme "bonuspistettä" tämän diplomiin. Kaikista kolmesta ohjelmasta on saatava hyväksytty arvosana diplomin saamiseksi.
IB Diploma Programme > Opetussuunnitelma > Arviointi

| IB-arvosana | Suomalainen |
| --- | --- |
7: 10
6: 9
5: 8
4: 7
IB-lukion aineet arvioidaan sekä "sisäisellä" (opettajan tekemällä) että "ulkoisella" (koulun ulkopuolisen, IBO:n nimittämän arvostelijan) arvioinnilla. Ulkoiseen arviointiin kuuluvat toukokuussa ja marraskuussa järjestettävät loppukokeet, jotka määrittävät suurimman osan kyseisestä aineesta saatavasta arvosanasta. Jokaiseen kokeeseen kuuluu kaksi tai kolme erillistä osaa, jotka suoritetaan usein peräkkäisinä päivinä. Yksittäiset osat vaihtelevat kestoltaan 45 minuutista kolmeen tuntiin.
Kokeet järjestetään samaan aikaan joka puolella maailmaa, ja niiden suuren määrän johdosta oppilaat joutuvat usein kirjoittamaan useita osakokeita päivässä. Kokeet arvioidaan eri puolilla maailmaa ja arvostelijat on nimittänyt IBO.
Sisäisen arvioinnin (internal assessment, IA) suorittaa kyseisen aineen opettaja koululla. Arviointitapoja ovat muun muassa suulliset kokeet (kielissä), kokeelliset tehtävät (luonnontieteissä) ja kotona kirjoitettavat aineet ja tutkielmat. Aineesta riippuen sisäinen arviointi määrittää 20–50 prosenttia lopullisesta arvosanasta. Sisäinen arvostelu tarkastetaan IBO:ssa. Luokasta lähetetään IBO:lle viisi näytettä, jotka IBO arvostelee omien vaatimustensa mukaan. Tämän perusteella opettajan antamat arvosanat korjataan koko luokalle vastaamaan IBO:n vaatimuksia.
Arvosanakseen hylätyn koko tutkinnosta saa ensimmäisellä kerralla noin 20% kokelaista. Uusintakirjoituksia järjestetään marraskuussa.
IB Diploma Programme > Tunnustus

IB-diplomin avulla on mahdollista päästä opiskelemaan yliopistoihin lähes joka puolella maailmaa. Se tunnustetaan kansallista ylioppilastutkintoa vastaavaksi useissa maissa, kuten Ruotsissa, Yhdistyneessä kuningaskunnassa ja Australiassa. Yhdysvalloissa ja Kanadassa IB-lukion kurssit luetaan jopa yliopistotasoa vastaaviksi, ja niiden avulla voi saada vapautuksen joistakin yliopiston ensimmäisen opiskeluvuoden kursseista.
Suomessa tutkintoa suosivat kaupallista alaa opiskelemaan aikovat siksi, että yksi pitkänä kirjoitettava aine on taloustiede. Luonnontiedealalle aikoville IB taas sopii siksi, että luonnontieteen ja matematiikan opetussuunnitelma on tavallista lukiota laajempi ja sisältää vähintään 25% kokeellista tutkimusta. Oikeustiedettä ja humanistisia aineita varten voi valmistautua laajassa historian ohjelmassa. Kaikkiin näihin oppiaineisiin kuuluu paljon kirjallisia tehtäviä ja esseitä, joten yliopistossa niihin on huomattavasti helpompi sopeutua. IB-lukio pyrkii opetuksellaan kannustamaan kriittisempään ajatteluun kuin suomalainen lukio, esimerkiksi niin, että huomiota kiinnitetään itse kirjoitusten sisältöön, ei niinkään muotoon.[lähde? ]
IB Diploma Programme > Suomen IB-lukiot

Etelä-Tapiolan lukio, Espoo
Helsingin Suomalainen Yhteiskoulu, Helsinki
Imatran yhteislukio, Imatra (yhteistyössä Lappeenrannan lyseon lukion kanssa)
International School of Helsinki, Helsinki
Joensuun lyseon lukio, Joensuu
Jyväskylän Lyseon lukio, Jyväskylä
Kuopion lyseon lukio, Kuopio
Lahden lukio Gaudia, Lahti
Lyseonpuiston lukio, Rovaniemi (yhteistyössä Oulun lyseon lukion kanssa)
Mattlidens gymnasium, Espoo
Oulun lyseon lukio, Oulu
Oulun kansainvälinen koulu, Oulu
Ressun lukio, Helsinki
Sotkamon lukio, Sotkamo (yhteistyössä Oulun lyseon lukion kanssa)
Tampereen lyseon lukio, Tampere
Tikkurilan lukio, Vantaa
Turun kansainvälinen koulu, Turku
Turun normaalikoulu, Turku (ei ryhmän 6 aineita)
Vasa övningsskola, Vaasa
Kaikkien yhteystiedot: http://netti.nic.fi/~fibs/schools.html (Arkistoitu – Internet Archive)
IB Diploma Programme > IB-opiskelijajärjestöjä ja -yhdistyksiä

IB-lukiolaisilla on Suomessa oma etujärjestönsä, Finnish International Baccalaureate Society ry eli FIBS.
IB Career-related Programme

Career-related Programme (CP) on 16–19-vuotiaille tarkoitettu ohjelma, joka yhdistää ammatilliset opinnot ja IB-opinnot. Ohjelman opiskelijat käyvät ammatillisten opintojen lisäksi vähintään kaksi DP-kurssia sekä CP Core -opinnot. CP Core -opintoihin kuuluu neljä osa-aluetta:
Personal and professional skills
Service learning
Reflective Project
Language Development
Suomessa ohjelmaa noudattavia opintoja järjestää OSAO Oulussa osana merkonomitutkintoa. Tutkinnon valinnaisina osina opiskellaan CP Core sekä Oulun lyseon lukion kanssa yhteistyössä opetetut IB-lukion Business Management ja English B -aineet.
Tunnettuja IB-ylioppilaita

[lähde? ]
Ken Jennings
Jorma Ollila
Julie Payette
Pentti Kouri
Sami Torstila
Carl Haglund
Aiheesta muualla

International Baccalaureate Organization
"IBscrewed – a place for ib kids to gather together and wallow in mutual angst"
Jonder Martínez

| Mitalit> Maa:   Kuuba.Baseball. Olympialaiset  | Mitalit> Maa:   Kuuba.Baseball. Olympialaiset  | Mitalit> Maa:   Kuuba.Baseball. Olympialaiset  | Maa:   Kuuba> Baseball. |
| --- | --- | --- | --- |
|  Kultaa | Ateena 2004 | Baseball |  |
|  Hopeaa | Peking 2008 | Baseball |  |
Jonder Martínez Martínez (s. 22. heinäkuuta 1978 Mariel) on kuubalainen baseballpelaaja ja olympiavoittaja, joka pelaa syöttäjänä. Hän on voittanut urallaan kaksi mitalia, joista yksi on kultainen ja yksi hopeinen. Kultaa hän oli voittamassa Ateenassa 2004 ja hopeaa Pekingissä 2008.
Seuratasolla Martínez pelaa La Habanassa.
Jucat

| Jucat Oy |
| --- | --- |
Yritysmuoto:  osakeyhtiö
Perustettu:  2001
Toimitusjohtaja:  Jukka Rintala
Avainhenkilöt:  Jukka Rintala, Anssi Koski
Kotipaikka:  Seinäjoki
Tuotteet:  robottihitsaus, kappaleenkäsittelylaitteet, tuotannonautomaatio
Liikevaihto:  2,9 milj. € (2021)
Henkilöstö:  16 (2021)
Kotisivu:  jucat.fi
Infobox OKVirheellinen NIMI-arvo: 
Jucat Oy on suomalainen vuonna 2001 perustettu yritys, joka toimii hitsaavan ja valmistavan teollisuuden yritysten kumppanina keskittyen tuotannon tehostamiseen, automatisointiin ja erilaisiin robotisoinnin ratkaisuihin.
Yrityksen pääkonttori ja tuotantotilat sijaitsevat Seinäjoella, ja sen toimitusjohtajana toimii Jukka Rintala.
Aiheesta muualla

Jucatin verkkosivut
Jubileinyi (Novgorodin alue)

| Jubileinyi Юбилейный |
| --- | --- |
 Jubileinyi
 Koordinaatit: 58°50′19″N, 34°59′48″E 
Valtio:  Venäjä
Subjekti:  Novgorodin alue
Piiri:  Hvoinaja
Hallinto:  
 – Asutustyyppi:  maalaiskunta
Pinta-ala:  
 – Kokonaispinta-ala:  1,6 km²
Väkiluku (2011):  1 700
 
 Kunnan kotisivu 
Infobox OKVirheellinen NIMI-arvo: 
Turpeen lastausta Jubileinyissa.
Jubileinyi (ven. Юбилейный) on taajama ja maalaiskunta Novgorodin alueen Hvoinajan piirissä Venäjällä. Se sijaitsee Kobožajoen varrella neljä kilometriä Kabožan rautatieasemalta luoteeseen. Asukkaita on 1 700 henkeä (vuonna 2011).
Jubileinyin kunnan pinta-ala on 1,6 neliökilometriä. Sitä ympäröi joka puolelta Kabožan kunta. Jubileinyin taajama on kunnan ainoa asutuskeskus.
Taajama on perustettu vuonna 1967 turvetuotantoalueen keskukseksi. Se on saanut nimensä lokakuun vallankumouksen 50-vuotisjuhlan kunniaksi. Vuonna 1971 muodostettiin Sosnovskin kyläneuvostoalue, josta vuonna 2005 tuli Jubileinyin maalaiskunta.
Jubileinyissa toimii turvetuotantoyritys, rakennusyritys ja kaksi puunjalostuslaitosta. Asukkaat harjoittavat myös palveluammatteja ja maataloutta. Julkisiin palveluihin kuuluvat lastentarha, keskikoulu, lastenkoti, kulttuuritalo, kirjasto ja poliklinikka. Jubileinyista on linja-autoyhteys Kabožaan.
Aiheesta muualla

Jubileinyin kunnan sivusto (venäjäksi)
Juca (jalkapalloilija, 1979)

| 0 | 1 | 2 |
| --- | --- | --- |

Henkilötiedot
Koko nimi: Juliano Roberto Antonello
Syntymäaika: 19. marraskuuta 1979 (ikä 44)
Syntymäpaikka: Passo Fundo, Brasilia
Pelipaikka: keskikenttäpelaaja
Pituus: 179 senttimetriä
Seura
Seura: Ceará
Pelinumero: 26
Seurat
| Vuodet | Seura | O (M) |
| 1997–2001 2002–2003 2003–2004 2004–2005 2005–2006 2006 2006–2007 2007–2009 2009–2011 2011– | Internacional Criciúma Marília Fluminense Botafogo Guarani Botafogo Partizan Deportivo Ceará | 23 (3) 12 (0) 20 (5) 26 (0) 30 (5) 1 (0) 13 (2) 43 (7) 24 (3) 17 (2) |
 Seurajoukkueuran tilastot kattavat vain kansalliset sarjat, päivitetty 8. lokakuuta 2012.
Juliano Roberto Antonello eli Juca (s. 19. marraskuuta 1979 Passo Fundo, Brasilia) on brasilialainen jalkapalloilija. Hän on edustanut mm. Brasilian Campeonato Brasileiro Série B:ssä pelaavaa Cearáa ja on pelipaikaltaan puolustava keskikenttäpelaaja.
Seurajoukkueura

Juca aloitti ammattilaisuransa kotimaassaan Brasiliassa edustaen Internacional, Criciúmaita, Maríliata, Fluminensea, Botafogoa ja Guarania.
15. kesäkuuta 2007 Juca siirtyi serbialaiseen Partizaniin kaksivuotisella sopimuksella. Hän teki ensimmäisen maalinsa joukkueessa 26. syyskuuta 2007 Serbian cupin ottelussa Radia vastaan. Ensimmäinen kausi Serbiassa oli menestyksekäs, kun joukkue voitti sekä pääsarjamestaruuden että cupin. Toisella kaudellaan hän pelasi 18 ottelua ja teki niissä kaksi maalia.
Vuoden 2009 kesäkuun alussa Juca siirtyi espanjalaiseen Deportivo La Coruñaan. Hän teki joukkueen kanssa sopimuksen vuoteen 2011. Hän teki ensiesiintymisensä joukkueessa 29. elokuuta 2009 vierasottelussa Real Madridia vastaan. Ensimmäisen maalinsa hän teki muutamaa sarjakierrosta myöhemmin ottelussa Xereziä vastaan.
Johanna Thydell

Johanna Thydell (s. 18. marraskuuta 1980 Nässjö) on ruotsalainen kirjailija, jonka tunnetuin teos on vuonna 2003 julkaistu esikoisromaani I taket lyser stjärnorna, joka voitti ilmestymisvuonnaan August-palkinnon kategoriassa lasten- ja nuortenkirjallisuus, ja josta on myös tehty elokuvasovitus vuonna 2009.